དེ་ལྟར་སུམ་པ་ཞེས་པའི་མིང་འདི་ནི་ཐོག་མར་བོད་པའི་རིགས་རུས་ཀྱི་མིང་དང་དེ་ནས་ཡུལ་ཁམས་དང་རྒྱལ་ཕྲན་གྱི་མིང་དུ་ཆགས་པ་དང་།རིམ་གྱིས་ཕྱིར་ས་མིང་དང་ཡུལ་མིང་དུ་གྱུར་པ་ལས་སླར་ཡང་དེ་མིང་རུས་སུ་སོང་བ་སོགས་ཅི་རིགས་ཤིག་འབྱུང་བ་དང་།ཡང་ཡུལ་ཁམས་ཀྱི་མིང་དུ་ཐོགས་པ་ནི་དང་པོ་བོད་ཁམས་འདི་སྟོད་སྨད་བར་གསུམ་ལས།སྟོད་མངའ་རིས་ནི་ཞང་ཞུང་གི་ཡུལ་ཁམས་དང་།བར་དབུས་གཙང་ནི་སྤུར་རྒྱལ་ཀྱིཡུལ་ཁམས།སྨད་མདོ་ཁམས་དང་ཤར་ཕྱོགས་ནི་སུམ་པ་དང་མི་ཉག་གི་ཡུལ་ཁམས་སུ་ངེས་པ་དང་།དེ་ལས་སྟོང་སུམ་པ་ནི་གནའ་དང་པོ་སྤུར་རྒྱལ་གཉའ་ཁྲི་བཙན་པོས་བོད་ཁམས་གཅིག་གྱུར་མ་བྱས་གོང་གི་སྟོད་ཞང་ཞུང་དང་བར་སྤུར་རྒྱལ།སྨད་མི་ཉག་གི་རྒྱལ་ཁམས་དང་འདྲ་བའི་རྒྱལ་ཁམས་ཡུལ་རྒྱ་ཆེ་ཞིང་སྟོབས་ཤུགས་ཆེན་པོ་ཡོད་པ་ཞིག་ཡིན་པར་མ་ཟད།སུམ་པ་རང་གི་ཡུལ་གྱི་རྒྱལ་བློན་དག་གིས་སུམ་ཡུལ་ཡངས་པའི་རྒྱལ་ཁམས་ཆེན་པོར་མངའ་དབང་སྒྱུར་བཞིན་ཡོད་པ་ཡིན།དེ་མིན་ད་དུང་ཕྱོགས་བཞིའི་ཡུལ་ཁམས་རྣམས་དང་འཁྲུག་རྩོད་བྱས་ཏེ་རང་གི་སུམ་པའི་རྒྱལ་ཁམས་ཀྱི་མངའ་ཐང་རྒྱ་ཆེར་བསྐྱེད་པ་ཡིན་འདུག།དེའི་སྐོར་རླངས་ཀྱི་པོ་ཏི་བསེ་རུ་ཞེས་པའི་ནང་ཞིབ་ཚགས་བཀོད་ཡོད་པ་ལྟར་ཡིན་ལ།དེ་ལ་བསམས་ན་དེའི་སྐབས་གྱི་སུམ་པ་དེ་འདྲའི་སྟོབས་ཤུགས་ཆེན་པོ་ཡོད་པས་མི་ཚད་བོད་བཙན་པོའི་མངའ་ཐང་བྱང་ཤར་དུ་རྒྱ་བསྐྱེད་པའི་རྨང་གཞི་གཙོ་བོའང་སུམ་པས་བཏིང་འདུག་པ་གསལ་པོར་ཤེས་ནུས།དེའི་སྟབས་ཀྱིས་བོད་ཀྱི་ལོ་རྒྱུས་ཡོངས་གྲགས་སུ་བར་སུམ་པ་ཡང་སྟོད་ཞང་ཞུང་དང་འདྲ་བར་བོད་ཀྱི་ཐོག་མའི་རྒྱལ་ཕྲན་གྱི་གྲས་སུ་འདྲེན་སྲོལ་མེད་ལ།ཕྱིས་སུ་སྤུར་རྒྱལ་བཙན་པོའི་སྟོབས་ཤུགས་ཇེ་ཆེར་སོང་ནས་མངའ་འོག་གི་རྒྱལ་ཕྲན་སྔར་གྱི་བཅུ་གཉིས་ལས་ཇེ་མང་དུ་འཕེལ་ནས་རིམ་གྱིས་རྒྱལ་ཕྲན་བཞི་བཅུར་གྲགས་པའི་སྐབས་གཟོད་སུམ་པ་རྒྱལ་ཕྲན་གྱི་གྲས་སུ་ཚུད་པ་ནི་ལོ་རྒྱུས་ཡིག་རྙིང་རྣམས་སུ་བཀོད་པ་ལས་གསལ་ཏེ།དཔེར་ན་ཏུན་ཧོང་ཡིག་ཆའི་རྒྱལ་ཕྲན་རིམ་བྱུང་གི་མིང་ཞེས་པར་ཡུལ་སུམ་ཡུལ་གྱི་ཡ་སུམ་ནའ།རྗེ་འབལ་ལྗི་མང་རུ་ཏི།བློན་པོ་རླང་དང་སྐམ་གཉིས།ཞེས་འདུག་པའི་ཡིག་ཆའི་ནང་མིང་ལ་རྒྱལ་ཕྲན་བཅུ་གཉིས་ན་ཞེས་བཀོད་འདུག་ཀྱང་།དོན་དུ་སུམ་པའི་མིང་ནི་རྒྱལ་ཕྲན་རྣམས་ཀྱི་ཨང་བཅུ་བདུན་པར་སོང་ཡོད་པ་ལྟ་བུ་དང་།ཡང་རྒྱལ་ཕྲན་དེ་དག་སྤུར་རྒྱལ་བཙན་པོའི་མངའ་འོག་ཏུ་གྱུར་ཚུལ་ཡང་ཡིག་ཆ་དེ་ཉིད་ལས་འབྱུང་བ་འོག་ཏུ་འཆད་པར་འགྱུར་ལ།རྒྱའི་ཐང་ཡིག་གསར་རྙིང་གཉིས་ལས་སུམ་པ་ནི་བོད་ཀྱི་ཚོ་པ་སྟོབས་ཆེན་ཞིག་ཡིན་ཞེས་གསལ་པོར་བརྗོད་པས་མཚོན་ཐད་འདི་ལ་བོད་རྒྱའི་མཁས་པ་རྣམས་བཞེད་ཚུལ་ཕལ་ཆེར་མཐུན།དེས་ན་སུམ་པ་བྱ་བ་ཡུལ་ཁམས་དེ་འདྲའི་རྒྱ་ཆེན་པོ་ཞིག་མཐར་ཐུག་ཡུལ་གང་དུ་ཡོད་འདོད་ན་འདི་ལྟ་སྟེ།